Norme privind aplicarea art. 17 alin. (2) lit. c) din Normele privind revizuirea calității activității de audit financiar și a altor activități desfășurate de auditorii financiari, aprobate prin Hotărârea Consiliului Camerei Auditorilor Financiari din România nr. 168/2010

CAPITOLUL I

Dispoziții generale.

Competențele de soluționare

Art. 1. -

(1) Camera Auditorilor Financiari din România, denumită în continuare Camera, în calitate de organism profesional abilitat prin lege să organizeze, să coordoneze și să autorizeze în numele statului activitatea de audit financiar în România, derulează revizuiri ale calității activității auditorilor financiari pe o bază periodică, în conformitate cu reglementările emise în acest scop

(2) Revizuirile calității activității de audit financiar se efectuează de către împuterniciții Camerei, în baza delegației emise de către aceasta.

Art. 2. - Auditorii financiari care sunt supuși revizuirii calității activității de audit financiar sunt obligați să recunoască constatările echipei de inspecție prin semnarea notei de inspecție și să comunice în scris Camerei, la termenele fixate, asupra modului de aplicare a acțiunilor și măsurilor stabilite în urma inspecției, în conformitate cu prevederile art. 17 alin. (2) lit. c) din Normele privind revizuirea calității activității de audit financiar și a altor activități desfășurate de auditorii financiari, aprobate prin Hotărârea Consiliului Camerei Auditorilor Financiari din România nr. 168/2010.

Art. 3. -

(1) Auditorul financiar care este de acord cu constatările echipei de inspecție poate semna nota de inspecție astfel:

a) prin semnarea simplă și ștampilarea notei de inspecție;

b) în cazuri excepționale, prin semnarea notei de inspecție cu obiecțiuni și ștampilarea acesteia

(2) Auditorul financiar care nu este de acord cu constatările echipei de inspecție și nu semnează nota de inspecție se află în situația de *„refuz de semnare a notei de inspecție”*

(3) Refuzul auditorului financiar de a semna nota de inspecție încheiată de împuterniciții organismului profesional, ca urmare a revizuirii calității activității de audit financiar, se constată în nota de inspecție de către echipa de inspecție, inclusiv a eventualului motiv de refuz

(4) Refuzul de a semna nota de inspecție încheiată de împuterniciții organismului profesional, ca urmare a revizuirii calității activității de audit financiar, se consideră a fi abatere disciplinară, făcând obiectul procedurilor disciplinare.

Art. 4. - Pentru situațiile de natura celor prezentate la art. 3 alin. (1) lit. b) și alin. (2) competența de soluționare revine Departamentului de etică, conduită profesională și investigații (DECPI). CAPITOLUL II Semnarea notei de inspecție cu obiecțiuni

Art. 5. -

(1) Dacă auditorul financiar semnează nota de inspecție cu obiecțiuni, aceste obiecțiuni vor fi anexate la nota de inspecție sau, în termen de 3 zile lucrătoare de la data inspecției, auditorul va trimite o scrisoare ce va conține obiecțiunile auditorului financiar, pe adresa Camerei, cu confirmare de primire. Data oficiului poștal de expediere sau data predării corespondenței de către auditor curierului va fi luată în considerare la calculul termenului de 3 zile

(2) În cazul netransmiterii obiecțiunilor în termenul stabilit de 3 zile lucrătoare, se consideră că auditorul și-a însușit nota de inspecție

(3) Auditorul financiar va declara, la începutul inspecției, că a pus la dispoziție toate documentele de lucru aferente dosarului misiunii, selectate pentru inspecția calității activității desfășurate, conform opisului anexat

(4) În cuprinsul notei de inspecție, după prezentarea dosarelor selectate pentru inspecție, se va face referire la declarația de la alin. (3).

Art. 6. - Obiecțiunile care vor fi formulate de auditor vor cuprinde obligatoriu:

- obiectivele din nota de inspecție pentru care există obiecțiuni;

- considerentele care stau la baza obiecțiunilor;

- testele și/sau procedurile pe care le-a făcut auditorul și care nu au fost adecvat evaluate de echipa de inspecție.

Art. 7. - În momentul în care nota de inspecție se semnează cu obiecțiunile auditorului financiar, echipa de inspecție va trebui să obțină materialele relevante pentru aspectele pe care le-a obiectat auditorul financiar, pe suport hârtie și electronic.

Art. 8. - În cazul refuzului auditorului financiar de a copia sau de a remite materialele care probează obiecțiunile, echipa de inspecție va consemna acest lucru în nota de inspecție, fără a mai fi necesară semnătura auditorului, această situație considerându-se *„refuz de semnare a notei de inspecție”*.

Art. 9. - Nota de inspecție semnată cu obiecțiuni, împreună cu dosarul aferent, vor fi supervizate de șeful Departamentului de monitorizare și competență profesională (DMCP).

Art. 10. - Echipa de inspecție care a încheiat nota de inspecție cu obiecțiuni va înainta dosarul DECPI. Dosarul va cuprinde în mod obligatoriu:

- nota de inspecție;

- documentația preluată de la auditor;

- punctul de vedere al DMCP asupra aspectelor menționate de auditorul financiar în nota de inspecție.

Art. 11. -

(1) Termenul de trimitere la DECPI a dosarului este de 5 zile lucrătoare de la data în care dosarul a fost avizat de șeful DMCP

(2) Odată cu transmiterea dosarului se suspendă orice alte proceduri prevăzute de Normele privind revizuirea calității activității de audit financiar și a altor activități desfășurate de auditorii financiari, aprobate prin Hotărârea Consiliului Camerei Auditorilor Financiari din România nr. 168/2010.

Art. 12. - DECPI va comunica auditorului financiar contestatar, în termen de 10 zile lucrătoare de la primirea dosarului, în scris, prin adresă comunicată cu confirmare de primire faptul că dosarul va fi analizat de către Comisia de investigare.

Art. 13. - În cazul în care scrisoarea se întoarce fără confirmarea auditorului, DECPI o va retrimite în termen de 15 zile lucrătoare de la data primirii, tot cu confirmare de primire.

Art. 14. - Dacă și în acest caz scrisoarea se întoarce fără confirmare de primire, se va continua procedura disciplinară de către DECPI, conform reglementărilor în vigoare.

Art. 15. -

(1) După constituirea dosarului și verificarea validității termenelor menționate la art. 5, 11, 12 și 13, DECPI va înainta dosarul, spre analiză, Comisiei de investigare

(2) Pentru a se asigura confidențialitatea datelor privind clientul auditorului financiar, dosarul va fi depersonalizat.

CAPITOLUL III Comisia de investigare

Art. 16. -

(1) Comisia de investigare se numește de către Biroul Permanent al Consiliului Camerei, prin decizie, și va avea în componență 3 membri

(2) Structura Comisiei de investigare este următoarea:

- un membru al Consiliului Camerei;

- doi auditori din Comitetul de excelență, în conformitate cu Hotărârea Consiliului Camerei Auditorilor Financiari din România nr. 240/2011 pentru alegerea membrilor Biroului permanent al Consiliului Camerei, acordarea titlurilor *„Președinte de onoare”* și *„Auditor financiar de onoare”*, aprobarea Comitetului de excelență și a altor competențe ale membrilor Consiliului Camerei;

- un reprezentant cu rol consultativ al DMCP, altul decât cel care a încheiat nota de inspecție și care nu se află într-o situație de incompatibilitate conform prevederilor alin. (6)

(3) Componența Comisiei de investigare, precum și ședințele acesteia nu au caracter public

(4) Comisia de investigare trebuie numită de Biroul Permanent al Consiliului Camerei în prima ședință după data înaintării dosarului de către DMCP către DECPI

(5) Întrunirea Comisiei de investigare se face trimestrial sau ori de câte ori se impune, în baza notificării emise de DECPI, la sediul Camerei

(6) Sunt incompatibile să facă parte din Comisia de investigare persoanele care:

- fac obiectul unei proceduri de investigare;

- sunt rude sau afini până la gradul IV inclusiv cu auditorii financiari care au obiecțiuni la notele de inspecție și a căror sesizare se analizează de Comisia de investigare;

- există alte situații de relații de afaceri, de interese financiare sau personale, de concurență ori colaborare la momentul analizei efectuate de către Comisia de investigare sau cu cel mult 3 ani anteriori momentului analizei.

Art. 17. -

(1) În cazul în care unul dintre membrii Comisiei de investigare face obiectul unei proceduri de investigare ori s-a retras din diferite motive, se va nominaliza o altă persoană în conformitate cu art. 16

(2) Delegatul Consiliului Camerei nu poate fi membru al Comisiei de investigare mai mult de două ori consecutiv

(3) Persoanele numite din cadrul Comitetului de excelență nu pot fi membri ai Comisiei mai mult de 3 ori consecutiv. CAPITOLUL IV Modul de lucru al Comisiei de investigare

Art. 18. - Comisia de investigare, în baza notificării emise de DECPI, se va întruni și va analiza dosarul investigației.

Art. 19. - Comisia de investigare este prezidată de membrul Consiliului Camerei desemnat să facă parte din comisie.

Art. 20. -

(1) După analizarea dosarului, Comisia de investigare va emite un raport care va conține analiza efectuată și concluziile

(2) Pe parcursul analizei, Comisia poate cere clarificări de la echipa de inspecție care a întocmit nota de inspecție sau poate solicita date suplimentare de la auditorul financiar, în scris, ori poate convoca auditorul financiar la sediul Camerei, cu ocazia întrunirilor, pentru clarificări.

Art. 21. - În cazul acceptării observațiilor auditorului financiar, se reconsideră nota de inspecție. Prevederile din Normele privind revizuirea calității activității de audit financiar și a altor activități desfășurate de auditorii financiari, aprobate prin Hotărârea Consiliului Camerei Auditorilor Financiari din România nr. 168/2010, se vor aplica în funcție de calificativul rezultat în baza reevaluării.

Art. 22. - După analizarea raportului Comisiei de investigare de către Consiliul Camerei, procedura este închisă, nemaiexistând o altă cale de atac împotriva constatărilor efective.

Art. 23. -

(1) Activitatea desfășurată în cadrul Comisiei de investigare va fi remunerată

(2) Cuantumul indemnizației membrilor se aprobă de Biroul Permanent al Consiliului Camerei. CAPITOLUL V Măsuri finale și tranzitorii

Art. 24 - În baza unui referat de motivare întocmit de DECPI și aprobat de către directorul executiv, toate termenele menționate la art. 5, 11, 12 și 13 pot fi modificate cu maximum 10 zile lucrătoare.

Art. 25. - Anual, până la data de 30 martie, DECPI va întocmi un raport din care să rezulte activitatea reglementată prin prezentele proceduri. Raportul va fi prezentat Consiliului Camerei.

Art. 26. - DECPI și DMCP vor duce la îndeplinire prezentele prevederi.